Stefania Belmondo
**Stefania Belmondo** (sündinud 13. jaanuaril 1969 Vinadios Cuneo provintsis) on endine Itaalia murdmaasuusataja, mitmekordne suurvõistluste medalivõitja.

Belmondo alustas suusatamist väga varakult, juba kolmeaastaselt. Maailma karikasarjas debüteeris ta 10. detsembril 1988 La Feclaz 5 km vabastiilis ja sai 6. koha. Suurvõistluste debüüdi tegi ta 1988. aasta olümpiamängudel Calgarys. Esimese maailma karikasarja etapivõidu sai ta 10. detsembril 1989 Soldier Hollow's, kus võitis 15 km vabastiilis. Esimese suurvõistluste medali sai Belmondo 1991. aasta maailmameistrivõistlustel Val di Fiemmes, kus ta oli 15 km klassikas kolmas ning kuulus ka hõbemedali võitnud Itaalia teatevõistkonda.

1992. aasta olümpiamängudel Albertville'is võitis Belmondo 30 km vabastiilis ja oli teine tagaajamisvõistluses. 1993. aasta maailmameistrivõistlustel Falunis võitis ta 15 km tagaajamisvõistluse ja 30 km vabastiilis ning sai hõbemedali teatesõidus. 1994. aasta olümpiamängudelt Lillehammeris viis ta koju kaks pronksi, tagaajamisvõistluses ja teatesõidus.

Mõneks aastaks oli ta vigastuse tõttu sunnitud suusatamisest eemale jääma. Kuna talle tehti mitu operatsiooni, jäi tal mitu hooaega vahele.

1997. aasta maailmameistrivõistlustele Trondheimis naasis Belmondo edukalt suusamaailma tippu, tulles maailmameistriks tagaajamisvõistluses, ning sai lisaks kolm hõbemedalit. 1998. aasta olümpiamängudel Naganos võitis ta 30 km vabastiilis hõbemedali ja teatesõidus pronksi. 

1999. aasta MM-il Ramsaus tuli ta kahekordseks maailmameistriks, olles esimene 15 km vabastiilis ja tagaajamisvõistluses, ning sai hõbemedali teatesõidus. Samal aastal võitis ta ka maailma karikasarja üldkarika. 2001. aasta MM-il Lahtis sai ta teatesõidus pronksmedali, kuid individuaalselt jäi kahel korral napilt medalist ilm. Olles kahel korral neljas.

Belmondo teatas enne 2002. aasta OM-i Salt Lake Citys, et lõpetab pärast olümpiamänge oma sportlaskarjääri. Nendel mängudel tuli ta 15 km olümpiavõitjaks, sai 30 km hõbemedali ja 10 km pronksi.

2004. aasta detsembris Belmondo teatas, et tahab pärast lapse sündi 2005. aasta märtsis tulla tagasi tippsporti ja osaleda 2006. aasta olümpiamängudel Torinos. Siiski seda ei juhtunud, kuid talle sai osaks see au, et ta süütas olümpiatule.

Belmondo oli sportlasena 155 cm pikk ja kaalus 47 kg.

Saavutused
----------

###  Olümpiamängudel

* 1992 Prantsusmaa Albertville'is
	+ Kuld **olümpiavõitja** 30 km vabastiilis
	+ Hõbe hõbemedal 15 km tagaajamisvõistluses (5 km + 10 km)
	+ Pronks pronksmedal 4x5 km teatesõidus
* 1994 Norra Lillehammeris
	+ Pronks pronksmedal 10 km vabalt tagaajamisvõistlus
	+ Pronks pronksmedal 4x5 km teatesõidus
* 1998 Jaapan Naganos
	+ Hõbe hõbemedal 30 km vabastiilis
	+ Pronks pronksmedal 4x5 km teatesõidus
* 2002 Ameerika Ühendriigid Salt Lake Citys
	+ Kuld **olümpiavõitja** 15 km vabastiilis ühisstardist
	+ Hõbe hõbemedal 30 km klassikalises stiilis
	+ Pronks pronksmedal 10 km klassikalises stiilis

### Maailmameistrivõistlustel

* 1991 Itaalia Val di Fiemmes
	+ Hõbe hõbemedal 4x5 km teatesõidus
	+ Pronks pronksmedal 15 km klassikalises stiilis
* 1993 Rootsi Falunis
	+ Kuld **maailmameister** 15 km jälitussõidus (5 km x 10 km)
	+ Kuld **maailmameister** 30 km vabastiilis
	+ Hõbe hõbemedal 4x5 km teatesõidus
* 1997 Norra Trondheimis
	+ Kuld **maailmameister** 15 km jälitussõidus (5 km x 10 km)
	+ Hõbe hõbemedal 5 km klassikalises stiilis
	+ Hõbe hõbemedal 15 km vabastiilis
	+ Hõbe hõbemedal 30 km klassikalises stiilis
* 1999 Austria Ramsaus
	+ Kuld **maailmameister** 15 km vabastiilis
	+ Kuld **maailmameister** 15 km jälitussõidus (5 km x 10 km)
	+ Hõbe hõbemedal 4x5 km teatesõidus
* 2001 Soome Lahtis
	+ Pronks pronksmedal 4x5 km teatesõidus

### Maailma karikasarjas

#### Maailma karikas

* Üldkarikas
	+ **1. koht: 1999**
	+ 2. koht: 1991, 1992, 1997
	+ 3. koht: 1993, 1998, 2002
* Sprindikarikas
	+ **1. koht**: **1997**
	+ 3. koht: 1998
* Tavadistantside karikas
	+ 2. koht: 1997, 1999
	+ 3. koht: 1998

#### Maailma karikasarja etapivõidud

Stefania Belmondo osales maailma karikasarja etappidel 160 korral ja jõudis poodiumile 66 korda, millest 23 olid kõige kõrgemal astmel.

| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| 1. |  1989 | 10. detsember  | Soldier Hollow  |  USA | 15 km vabalt |
| 2. |  1990  | 8. detsember  | Tauplitzalm  |  Austria | 10 km |
| 3. |  1991 | 9. detsember  |  Silver Star |  Kanada | 15 km klassikat |
| 4. |  1992 |  11. jaanuar | Cogne  |  Itaalia | 30 km vabalt |
| 5. | 1992  | 21. veebruar  | Albertville  |  Prantsusmaa | 30 km vabalt |
| 6. | 1992  |  29. veebruar |  Lahti |  Soome | 30 km klassikat |
| 7. | 1993  | 16. jaanuar  | Cogne  |  Itaalia | 10 km vabalt |
| 8. | 1993  | 23. veebruar  | Falun  |  Rootsi | 15 km jälitussõit |
| 9. | 1993  | 27. veebruar  | Falun  |  Rootsi | 30 km vabalt |
| 10. |  1995 | 29. november  |  Gällivare |  Rootsi | 10 km vabalt |
| 11. | 1996  | 7. detsember  | Davos  |  Šveits | 10 km klassikat |
| 12. |  1996 |  14. detsember | Brusson  |  Itaalia | 15 km vabalt |
| 13. |  1997 |  11. jaanuar |  Hakuba  |  Jaapan | 5 km klassikat |
| 14. | 1997  |  12. jaanuar | Hakuba  |  Jaapan | 10 km vabalt |
| 15. | 1997  | 15. märts  |  Oslo |  Norra | 30 km vabalt |
| 16. | 1998  |  11. jaanuar | Ramsau  |  Austria | 10 km vabalt |
| 17. | 1998  |  7. märts | Lahti  |  Soome | 15 km vabalt |
| 18. | 1999  |  19. veebruar | Ramsau  |  Austria | 15 km klassikat |
| 19. | 1999  | 23. veebruar  | Ramsau  |  Austria | 15 km jälitussõit |
| 20. | 2000  | 2. veebruar  | Trondheim  |  Norra | 5 km vabalt |
| 21. |  2000 | 20. veebruar  | Lamoura Mouthe  |  Prantsusmaa | 44 km vabalt |
| 22 | 2002  | 9. märts  |  Falun |  Rootsi | 2x5 km jälitussõit ühisstardist |
| 23. | 2002  | 16. märts  | Oslo  |  Norra | 30 km vabalt |

Välislingid
-----------

* Stefania Belmondo FIS-i kodulehel (inglise)
* Stefania Belmondo koduleht itaalia keeles